李吕
寄赠天台石桥京行人
无心曾看石桥去，有耳曾听石桥水。
俗尘未尽难重留，饭麻才竟归心起。
自从一别五春风，梦绕桥庵古复东。
雀噪亭前听茶鼓，蛇蟠砌外护瓜丛。
更忆依人两乌鹊，朝朝飞下映真阁。
树鹅土菌恣登盘，林麓素无虫兽恶。
江湖迢递皆畏途，谁知世上有华胥。
五百开士去虽久，犹余一老能清癯。
几年肋背不着席，栋宇增新间金碧。
风月忽寄盈尺书，约我重来共晨夕。
恨不速驾鸺鹠皮，屈伸臂项款山扉。
相逢定作解垢衣，水边石上同茹芝。